કચ્છ, સૌરાષ્‍ટ્ર અને ગુજરાતના ગરમ – રેતાળ પ્રદેશોમાં વડ વર્ગની ગુલ્મ પ્રકારની આ વનસ્પતિ કેરડો (કરીર, કરીલ)નાં ઝાડ ૪ થી ૧૦ ફુટના નાના ઝાડરૂપે થાય છે. તેનું થડ સીધું અને છાલ જાડી, ધૂળિયા રંગની, ઊભાં – લાંબા ચીરાવાળી હોય છે અને તે થડ અસંખ્ય શાખાવાળું હોય છે. તેની પર પાન થતાં નથી, એ તેની ખાસયિત છે. તેની પર સૂક્ષ્‍મ ગુલાબી રંગના નાના ફુલો ગુચ્છામાં વસંત ઋતુમાં થાય છે. ઉનાળામાં તેની પર વટાણા જેવડા નાનાં, લીલા રંગના ફળ થાય છે, જેને ‘કેરડા‘ કહે છે. જેમ તાપ પડે તેમ ફળમાં કડવાશ, ખટાશ, મીઠાશ તથા તીખાશ વધે છે. લીલા – તાજા કેરડાનું તથા તેનાં ફૂલનું શાક તથા અથાણું બને છે. કચ્છ – સૌરાષ્‍ટ્રમાં કરેડાનું અથાણું વધુ પ્રચલિત છે.